ORDE do 12 de xaneiro de 2007 pola que se regula o réxime de concertos educativos para as ensinanzas de educación infantil en centros docentes privados a partir do curso académico 2007-2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/01/2007

A Lei orgánica 2/2006, do 3 de maio, de educación (BOE do 4 de maio), establece que o segundo ciclo da educación infantil será gratuíto e as administracións educativas atenderán as solicitudes formuladas polos centros privados para a concertación de unidades desa etapa da educación infantil.
Tendo en conta que do acordo entre a Consellería de Educación e Ordenación Universitaria e as organizacións patronais do ensino privado concertado da Comunidade Autónoma de Galicia, sobre o concerto educativo para as ensinanzas de educación infantil, publicado no Diario Oficial de Galicia do 19 de maio de 2005, mediante resolución da Dirección Xeral de Centros e Ordenación Educativa do 16 de maio de 2005, despréndese que ao inicio do ano académico 2007-2008 estea concertada a totalidade do segundo ciclo da educación infantil.
Por todo isto, esta Consellería de Educación e Ordenación Universitaria
DISPÓN:
Primeiro.-O obxecto desta disposición é regular os concertos educativos que se van subscribir cos
centros docentes privados que lle impartan educación infantil ao alumnado de 3, 4 e 5 anos, e que cumpran cos requisitos regulamentarios.
Segundo.-Os centros docentes que desexen acollerse ao sistema de concerto educativo para unidades de educación infantil establecido na presente orde deberán solicitarllo á Consellería de Educación e Ordenación Universitaria ao longo do mes de xaneiro. As solicitudes presentaranse nas delegacións provinciais da Consellería de Educación e Ordenación Universitaria do ámbito territorial en que estean situados os centros, especificando se o concerto é para unidades de tres anos, de catro anos ou de cinco anos ou mixta (3, 4 e 5 anos), e deberán subscribilas os titulares dos centros. No suposto de que se trate de persoas xurídicas serán, os que teñan a súa representación.
Terceiro.-Poderase presentar solicitude para subscribir por primeira vez, renovar ou modificar o concerto. A solicitude farase no modelo que se xunta no anexo desta orde e irá acompañada de memoria explicativa na cal se faga constar explicitamente:
Nº de alumnos de 5 anos.
-Nº de alumnos de 4 anos.
-Nº de alumnos de 3 anos (de xeito estimativo).
Cuarto.-O titular do centro queda obrigado a ter en funcionamento o número total de unidades que sexan obxecto de concerto educativo. O centro concertado deberá ter unha relación media alumno/aula, por unidade de educación infantil concertada, en todos os casos, non inferior á que se determine tendo en conta a existente para os colexios públicos da bisbarra, concello ou, se é o caso, distrito no cal estea situado.
Sen prexuízo do anterior, cando nunha mesma unidade se escolaricen alumnos de 3 anos con nenos de 4 e/ou 5 anos, a ratio máxima será de 20 alumnos/unidade.
Quinto.-Nos centros privados concertados só se poderán concertar unidades de educación infantil cando a liña de educación infantil que se vaia concertar non sexa superior á liña de educación primaria concertada e o centro non teña en funcionamento unidades de educación infantil por riba da dita liña de educación primaria concertada.
A concesión de concerto educativo farase de acordo coas dispoñibilidades orzamentarias e tendo en conta as seguintes prioridades:
1. Unidades de educación infantil que contan con concerto no curso 2006-2007.
2. Unidades de educación infantil de centros que impartan tamén educación primaria concertada coa seguinte orde de preferencia:
2.1. Unidades que escolaricen unicamente alumnos de 3 anos.
2.2. Unidades que escolaricen unicamente alumnos de 4 anos.
2.3. Unidades que escolaricen unicamente alumnos de 5 anos.
2.4. Unidades que escolaricen conxuntamente alumnos de 3, 4 e 5 anos cando o centro conte, como mínimo, con autorización para tres unidades de educación infantil e teña en funcionamento dúas unidades, tendo en conta os alumnos escolarizados.
Dentro de cada un dos puntos anteriores concertaranse unidades establecendo a seguinte prelación:
a) Centros que conten con seis (6) ou máis unidades concertadas de educación primaria e menos de doce (12). (Liña 1).
b) Centros que conten con doce (12) ou máis unidades concertadas de educación primaria e menos de dezaoito (18). (Liña 2).
c) Centros que conten con dezaoito (18) ou máis unidades concertadas de educación primaria e menos de vinte e catro (24). (Liña 3).
d) Centros que conten con vintecatro (24) ou máis unidades concertadas de educación primaria e menos de trinta (30). (Liña 4).
e) Centros que conten con trinta (30) unidades concertadas de educación primaria. (Liña 5).
Dentro da prelación anterior, en caso de igualdade de condicións entre dous ou máis centros, priorizarase en función da maior ratio en educación infantil e de persistir a igualdade, o de maior ratio en educación primaria.
3. Unidades en centros que imparten exclusivamente educación infantil cando o centro teña en funcionamento, como mínimo, tres unidades (1 de tres anos, 1 de catro anos e 1 de cinco anos) e sempre que no concello non existan outras unidades dese nivel educativo sostidas con fondos públicos.
Sempre que se dea igualdade de condicións, en calquera das epígrafes anteriores, terán preferencia os centros en réxime de cooperativa, así como aqueles centros nos cales se dean as condicións previstas no artigo 116.2º da Lei orgánica 2/2006, de educación.
Sexto.-As solicitudes presentadas seranlle enviadas polas delegacións provinciais á Dirección Xeral de Ordenación e Innovación Educativa antes do 15 de febreiro.
Sétimo.-Baixo a presidencia da directora xeral de Ordenación e Innovación Educativa, ou persoa en que esta delegue, constituirase unha comisión encargada de examinar e valorar a documentación presentada e que estará integrada:
-Polo subdirector xeral de Centros.
-Polo xefe de servizo de Centros.
-Por un representante dos concellos designado pola Fegamp.
-Por un representante designado polas organizacións sindicais máis representativas do sector.
-Por un representante de centros docentes privados concertados designado polas organizacións de titulares máis representativas no ámbito comunitario.
Actuará como secretario un funcionario da Dirección Xeral de Ordenación e Innovación Educativa.
A comisión poderá dispor a constitución dunha subcomisión técnica especializada só para os efectos de colaborar na valoración das solicitudes.
Os membros da comisión poderán percibir axudas de custo por asistencias e axudas para gastos de locomoción por concorrer ás sesións conforme o Decreto 144/2001, do 7 de xuño (DOG do 25 de xuño).
Oitavo.-A Dirección Xeral de Ordenación e Innovación Educativa, á vista da proposta elaborada pola dita comisión e das dispoñibilidades orzamentarias procederá, se for o caso, exporlles o expediente aos solicitantes cos que non é coincidente coa súa solicitude, para que poidan alegar o que consideren procedente no seu dereito.
Unha vez valoradas as alegacións presentadas, a Dirección Xeral de Ordenación e Innovación Educativa formularalle á conselleira de Educación e Ordenación Universitaria proposta definitiva de resolución.
A resolución de concesión do concerto educativo ditada pola conselleira de Educación e Ordenación Universitaria producirase no prazo máximo de seis meses a partir do día seguinte ao da publicación no Diario Oficial de Galicia da presente orde. As solicitudes denegadas serán motivadas.
No suposto de que non recaese resolución expresa, dentro do prazo máximo previsto, o sentido do silencio será negativo.
A resolución, que esgotará a vía administrativa, poderá ser obxecto de recurso potestativo de reposición no prazo dun mes, contado a partir do día seguinte ao da súa publicación no Diario Oficial de Galicia, perante a conselleira de Educación e Ordenación Universitaria, segundo o disposto na Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben os interesados poderán presentar directamente recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, conforme se establece na Lei 29/1998, do 13 de xullo, reguladora da xurisdición contencioso-administrativa.
Noveno.-Os concertos educativos formalizaranse en documento administrativo, que será asinado pola conselleira de Educación e Ordenación Universitaria e polo titular ou representante legal do centro, no que se farán constar os dereitos e obrigas recíprocos,
así como as características concretas do centro. Se o titular do centro non subscribise o convenio na data que se lle notifique, entenderase que decae no seu dereito.
Décimo.-Os concertos de educación infantil tramitaranse con cargo á partida orzamentaria 09.02.422A.482.0 por unha contía total máxima de 68.994.173,86 A: para o ano 2007 (período setembro-decembro): 12.201.542,07 A, para o ano 2008: 34.497.086,93 A e para o ano 2009 (período xaneiro-agosto): 22.295.544,86 A.
Estes importes están calculados segundo os módulos económicos de distribución de fondos públicos para os centros concertados establecidos na Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, que se actualizarán cos módulos económicos de distribución de fondos públicos para o sostemento de centros concertados que se establezan para cada exercicio económico.
Disposicións transitorias
Primeira.-Para o curso 2007-2008 o prazo de presentación das solicitudes será dun mes contado a partir do día seguinte ao da publicación no Diario Oficial de Galicia desta orde.
Segunda.-Os concertos que se subscriban ao abeiro desta orde estenderán a súa vixencia ata o 31 de agosto de 2009.
Disposicións derrogatorias
Primeira.-Queda derrogada a Orde do 12 de decembro de 2005 (DOG do 22 de decembro), pola que se regula o réxime de concertos educativos para as ensinanzas de educación infantil en centros docentes privados para o curso académico 2006-2007.
Segunda.-Quedan derrogados os puntos décimo primeiro, décimo segundo e décimo terceiro da Orde do 10 de xaneiro de 2005 (DOG do 14 de xaneiro), pola que se ditan normas para a aplicación do réxime de concertos educativos a partir do curso académico 2005-2006.
Terceira.-Quedan derrogadas todas aquelas normas de igual ou inferior rango que se opoñan a esta orde.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar os actos e disposicións complementarios que se consideren necesarios para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de xaneiro de 2007.
Laura Sánchez Piñón
Conselleira de Educación e Ordenación
Universitaria